**Timpuri noi**

*Stefan Doroftei-Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe lungul drum al marilor speranţe

Se întâlnesc victorii fără fast,

Cu cai troieni, izbânzi fără nuanţe

Nu strălucesc în ternul din contrast.

Te lupţi pentru iubire-o viaţă-ntreagă

Si când ajungi s-o cucereşti nu-i bună...

O alta stă la pândă şi te leagă

Iar pe a ta o vezi doar mătrăgună.

Elenele ce-şi caută refugiul

În visul răpitorilor de fete,

Găsesc Parişi ce şi-au pierdut prestigiul

Prin paturi din budoare desuete.

Câte-un Ulise mai dansează-n hituri

Pe la Calypso ce-l aşteaptă-taxi,

Apoi cu scuze şi în ample rituri

Revine iar la fusta lui cea maxi.

A-nnebunit candidul din idile,

A luat-o razna freamătul din sânge,

Privim tăcuţi la clipele umile

Ce ruşinate se-mulţesc nătânge.

La timpuri noi viteza e de bază,

Trăim, murim, ne revenim vulcanic,

Să ne simţim aventuroşi primează,

Dar noaptea parcă totul e satanic.

Visăm să fim iubiţi fără oprelişti

În jurăminţi să inventăm credinţa...

Însă minţim şi floarea-albastră-n inişti

Nu regretăm! E moartă pocăinţa!

26.03.2017